繁體中文報章周不時會橫排、豎排混用嚟方便排版就位。
東亞嘅漢字圈語文用嘅方塊字可以**橫排**或者**豎排**。橫排即係話啲字會左右並排；豎排就指啲字由上至下、打棟咁排。一種語文冇限定書寫方向，重要橫排、豎排、甚至混用都得，係現代語言文字比較少見嘅現象，係方塊字語文嘅一種特色。

傳統嘅中文、以及受佢影響嘅日文同朝鮮文都係豎排嘅，亦即先由上至下咁寫，一行寫完再向左邊寫。所以，打棟排嘅書都是開左邊、向右邊揭嘅。漢字同埋日文假名嘅筆劃結構亦都適合呢種書寫原理。

喺英文等等嘅歐洲語文所影響之下，漢字圈嘅語文從近代起開始橫排，亦即係由左至右咁寫，一行寫完向下發展。簡體中文同朝鮮文甚至幾乎完全唔用豎排。

同樣屬於東亞嘅蒙古，所用嘅拼音文字蒙古文就有兩種書寫方法：喺中國境內嘅內蒙古用嘅蒙古文字母係豎排嘅，即係先由上至下咁寫；但係就同中、日、韓文唔同，寫完一行會向**右**邊發展。至於蒙古國就會用從俄國輸入嘅西里爾字母，由左至右打橫排。

橫排同豎排嘅分別
--------

雖然話漢字圈嘅語文打棟、打橫排都得，但係好似草書咁嘅書體就因為運筆方法等原因，而適合豎排多啲。另外，橫排同豎排文字有啲個別字元寫法都會唔同：

* **標點符號**嘅逗號、頓號同句號喺個格入面嘅位置。橫排標點符號會擺喺左下角，豎排就擺喺右上角。引號、括號、書名號、破折號等會旋轉90度咁寫。
* 日文嘅**長音**棒線（ー‎）會同破折號一樣，旋轉90度咁寫。
* 日文嘅**拗音**假名（ゃ‎、ゅ‎、ょ‎等）和**促音**假名（っ‎），位置同逗號等標點符號一樣；打橫排擺喺各格嘅左下角，豎排就擺喺右上角。
* 用嚟表示生僻字發音嘅**旁註標記**，會同正文一樣方向咁排。

至於表示數字，橫排多數會用阿拉伯數字，而豎排就多數會用漢字嚟寫。豎排如果要用阿拉伯數字或者拉丁字母，就可以照常咁寫，或者順時針90度旋轉並排，配合豎排行文方向。

北京紫禁城乾清宮。左右兩邊嘅對聯會豎排；上面「正大光明」橫匾就從右至左咁寫。
現代橫排絕大多數係由左至右咁寫嘅。睇落似由右至左咁寫嘅橫排，多數其實係每行只係得一個字位嘅豎排，喺牌匾、日式門簾等度好常見。車嘅車身或者標誌牌嘅右邊，可能都會由右邊起橫排咁寫。汽車右邊係因為行文方向係從車頭到車尾；標誌牌就係為咗配合另一邊嘅書寫方向。

蒙古文如果用蒙古文字母，就由於字母形狀而一定要打棟咁排；同样，用西里爾字母就一定要橫排。

歷史
--

### 中文

遐爾貫珍，香港第一份報紙。可見中文係打直排，而英文係打橫排。每直行係右到左讀，而揭書都係揭左邊嗰版。
世上邊本至係第一本打橫排嘅中文書刊並冇定論嘅，以下係各方學者嘅主張：

* 19世紀初，英國傳教士馬禮遜喺澳門印行嘅《華英字典》（*Dictionary of the Chinese Language*），係第一本漢英字典；
* 盧憨章嘅通俗故仔書《一目了然初階》（1892年），用漢字同拉丁拼音對照；
* 嚴復的《英文漢詁》（1904年）；
* 1915年1月創刊嘅《科學》雜誌。當時創刊號話：「本雜誌印法，旁行上左，並用西文句讀點之，以便插寫算術及物理化學諸程式，非故好新奇，讀者諒之。」

無論如何，橫排中文直到20世紀初都重係好稀罕嘅。1917年，《新青年》第三卷第三期發表咗由錢玄同寫畀陳獨秀嘅公開信。錢認為讀豎排嘅字既嘥力、又唔符合人體對眼嘅設計，而且漢字筆劃亦都符合左起橫排。錢玄同多次發表同類主張，而陳獨秀亦都認同，但係始終未能成為氣候。

中華人民共和國成立之後，政府實施漢字簡化政策，隨之而來嘅係文字逐漸轉向橫排。1955年1月1日起，《光明日報》等率先改做橫排；1956年1月1日起，《人民日報》等全國、地方報一律改做橫排。打棟排嘅字一直到1980年代早期都重喺少數出版物（例如一啲公仔書）度見到，之後就幾乎絕跡嘞。新加坡教育部喺1974年起，亦都規定教科書同華文考試，需要用左起橫排印刷。

至於台灣、香港、澳門同埋海外華人等用繁體中文嘅社群，就冇咁規定排字方向法。1990年代起，社會有啲用橫排嘅趨勢，但係無阻豎排書刊繼續印行。部分報紙甚至喺同一版會有橫排同豎排嘅文章，或者標題用橫排、內文用豎排。

台灣政府就喺2005年1月1日頒佈公文橫式書寫，將用咗好耐嘅公文「直式書寫」習慣，全面改做「橫式書寫」。

### 日文

昭和13年（1938年）發行嘅50錢鈔票。可以見到「大日本帝國政府紙幣‎」嘅字打橫排，但要從右邊讀起。
日文由於模仿咗漢文嘅書寫方式，所以傳統嘅日文亦都係打棟排嘅，先由上而下、再從右至左咁寫。偶然會因為書寫面積限制而打橫排，好似日式門簾同寺廟牌匾呀咁，但係都重係從右邊讀起嘅，即係每行得一個字嘅豎排。直到江戶時代，傳統嘅豎排文字受到洋學（蘭学‎）潮流嘅影響，而開始出現模仿歐洲文字嘅橫排書寫。

橫排日文廣為流行之前，外文同日文並排嘅文字閱讀都幾唔方便吓。：外文會照常打橫印，而日文卻因為要打棟排而要掉轉90度印。明治18年（1885年）首次出現日文橫排印行嘅書：《袖珍挿図独和辞書‎》（袖珍插圖德日辭典）。直到第二次世界大戰之前，除咗混埋歐洲文字書寫嘅作品之外，以一般大眾為對象嘅報紙、廣告排版呀咁，如果要打橫排都仍然係由右邊讀起嘅。

根據屋名池誠嘅研究，1940年左右，日本各地開始出現討論統一橫排文字方向嘅趨勢；1942年7月，文部省轄下嘅諮詢機構國語審議會，發表統一用左起橫排嘅報告。戰後，聯合國軍總司令部派遣美國嘅教育使節團到日本，檢討學制改革。使節團份報告書提出用羅馬字、廢除漢字等運動，從而就引伸出「模仿西歐嘅左起橫排至係革新、右起橫排係保守嘅」觀念同形象，右起橫排從而更進一步咁衰落。1946年1月1日嘅《讀賣報知新聞》、以及1948年3月發行嘅B50錢紙幣，成為左起橫排嘅開端。畀日本政府各個官廳使用嘅公文格式指引《公文作成要領》，亦都指出「為咗增進職務效率呢個目的，文件書寫方法[...]應當盡量廣泛咁用左起橫排」。

實例
--

北京天安門嘅簡體字標語採用橫排，由左邊讀起。
中國大陸和新加坡推行簡體中文之後，豎排文字已經買少見少，只係喺排版空間有所限制嘅時候，好似報紙標題、書脊、招牌、標語、旗呀咁度睇到。長篇簡體中文一定係用橫排印嘅。但係傳統文化內容，好似大部分書法作品（硬筆書法唔計）、對聯等，即使係用簡體字都重係會打棟寫嘅。有唔少人咭片都係豎排嘅。朝鮮半島嘅北韓同南韓都係用差唔多方法處理朝鮮文。

至於繁體中文同日文，橫排同豎排都會用，但係日文用嘅場合多啲。由於豎排係傳統書寫嘅方法，書法、國語教科書、小說詩歌等文藝作品、立場保守嘅報刊等，多數會繼續沿用豎排。日式個人卡片，寫日文嗰面多數會打棟排、而另一面英文嘅就打橫排。橫排就用喺外文、數學、科學、音樂等類別嘅書刊度，方便配合其他文字嘅排向。咁亦都可能係為咗方便電腦排版所致。豎排書刊可能會有啲欄目或者頁面打橫排，用嚟遷就版面設計。

豎排書刊一般會左開向右揭、橫排書就右開往左揭，不過亦都有例外情況。香港啲中文報紙除咗《太陽報》之外，全部都係左開往右揭嘅；不過2003年改版後嘅《明報》雖然全部用橫排，但係就繼續沿用啱豎排嘅右開往左揭嘅設計。

另外，由於簡體中文通常用橫排，美國嘅繁體中文報章《世界日報》改成橫排後，畀一啲讀者視為係立場偏向親北京。

### 漫畫

由日本發揚光大嘅漫畫，啲字多數打棟排，本書就左開往右揭，每格啲公仔亦都會配合，由上面先睇右、再睇左，再睇落下面。呢種排版方式亦都適合漢字圈嘅市場，所以日本漫畫嘅中文版亦都會打豎排啲字。不過，呢啲漫畫要打入語文打棟排唔到嘅市場，就可能要執執佢嘞。有啲英文版嘅日本漫畫，可能會保留原有嘅排版方式，但會預先花幾版紙「教」啲讀者點樣揭頁睇書。另一啲版本就會印幅原圖嘅鏡像，等成本書右開往左揭，咁嚟遷就英文字嘅方向。

### 電腦文書處理

電腦係由用左起橫排嘅英文國家美國所發展嘅，所用嘅阿拉伯數字系統亦都係左起橫排嘅，所以喺初期嘅電腦，橫排係具有壓倒性優勢嘅。當時用電腦排版嗰啲漢字圈語文，多數亦都會用橫排。

不過到咗近年，隨住電腦嘅性能同容量增加，再加上電腦普及化、多語化嘅潮流，用家亦都開始要求左起橫排以外嘅語文排列方式。Microsoft Word之類嘅文書處理軟件首當其衝，早期就喺相關版本加入豎排系統，方便東亞地區用戶。後來啲電子書同賀咭製作軟件等，亦都加入埋兼容豎排嘅功能。

但另一方面，經過台灣行政院嘅規劃提出，立法院喺2004年將政府公文一律改成橫排，方便e政府運作、亦都方便混埋西方語文同數字排版。但係呢一樣舉措就被抨擊為背棄傳統。雖然遇到唔少阻力同質疑，但係從2005年起，台灣政府仍然積極推動公文橫式書寫，強制公務機關同學校，要用統一嘅直書橫式格式，企圖改善台灣境內語文排列紊亂嘅現象。

資料來源
----

 1. ↑  方舟子：《漢語拼音化的先驅》
2. ↑  劉德隆：《商務印書館〈英文漢詁・敘〉釋文 互聯網檔案館嘅歸檔，歸檔日期2007年9月27號，.》
3. 1 2  樊洪業 (2000年). 〈漢字「横行」第一刊〉 (中國中文). 原著喺2017年9月7號歸檔，載《科學舊蹤》，江西教育出版社。
4. ↑  原文："人目係左右相並，而非上下相重。試立室中，橫視左右，甚為省力，若縱視上下，則一仰一俯，頗為費力。以此例彼，知看橫行較易於直行。且右手寫字，必自左至右，均無論漢字、西文，一筆一勢，罕有自右至左者。然則漢字右行，其法實拙。若從西文寫法，自左至右橫迤而出，則無一不便。"
5. ↑  《新中國初期語言文字工作重要大事 互聯網檔案館嘅歸檔，歸檔日期2007年5月14號，.》，載中國語言文字網。
6. ↑  謝世涯（1997年）《新加坡漢字規範的回顧與前瞻》，喺「第四屆國際漢字討論會」度發表。
7. ↑  請睇「海外媒體的相異性降低」一段，程曼麗：《海外華文媒體的新變化 互聯網檔案館嘅歸檔，歸檔日期2017年9月8號，.》，原載《新聞戰線》2004年第十期。
8. ↑  請睇香港《蘋果日報》2005年副刊啲排版。
9. ↑  屋名池 誠（2003年）：《横書き登場　－日本語表記の近代－‎》，岩波書店出版，ISBN 4004308631。
10. ↑  《公用文作成の要領‎》，1951年10月30日，日本國語審議會審議決定，1952年4月4日内閣官房長官依命通知。
11. ↑  〈美國華文報紙調轉方向 互聯網檔案館嘅歸檔，歸檔日期2017年10月2號，.〉，原載《紐約時報》，2002年3月25日。
12. ↑  〈台灣立法將文字排版改成從左到右 互聯網檔案館嘅歸檔，歸檔日期2009-07-04.〉，載美國之音中文網，2004年5月5日。

外部連結
----

* 曾錫堯：《橫寫直寫 向右向左 左翻右翻 沒完沒了》，2006年2月14日。個人網誌文章。